ร้านอาหาร Casa Diverso เป็นร้านอาหารสไตล์เมดิเตอเรเนี่ยน และอาหารฟิวชั่น ถ้าใครเคยศึกษาทางด้านอาหารมาจะทราบว่าอาหารเมดิเตอเรเนียน เป็นอาหารที่ค่อนข้างมีประโยชน์ต่อร่างกาย เพราะเขาจะใช้กรรมวิธีและวัตถุดิบในการทำที่ค่อนข้างรักสุขภาพ ใช่ว่าที่นี่จะมีแต่อาหารเมดิเตอร์เรเนียน กับอาหารฟิวชั่นอย่างที่ได้เกริ่นไปตอนแรก เขายังไม่ลืมความเป็นไทยนะจ๊ะ ร้านนี้ก็ยังมีอาหารไทยเสิร์ฟให้ได้ทานกันอยู่เป็นประจำ 

เมนูแรกขอเริ่มจากผัดไทยที่เสิร์ฟมาพร้อมกับแผ่นแป้งกรอบ รสชาติผัดไทยออกหวานนิดๆ กลมกล่อม มีกุ้งและไข่ด้วย ทานคู่กับแป้งกรอบน้าอ้วนว่าโอเคเลยนะ ใช้ได้เลยแหละ

ยำทูน่าสด เนื้อปลาทูน่าแล่พอคำจัดเรียงอยู่ด้านล่าง ส่วนด้านบนก็ราดด้วย เครื่องยำนานาชนิดรสชาติจัดจ้าน เวลาทานต้องตักเนื้อปลาทูน่าด้านล่างพร้อมกับเครื่องยำด้านบน แล้วก็เอาเข้าปากเคี้ยวๆ อย่าลืมเกี๊ยวกรอบที่เสิร์ฟมาข้างจานด้วยนะ ไม่งั้นจะไม่ครบรสชาติ

ปลากะพงทอดสมุนไพร หากใครที่คุ้นตากับอาหารเมนูปลาทอดสมุนไพร ก็คงคิดว่าจะต้องเสิร์ฟมาเป็นตัวๆ แล้วราดด้วยขิง ข่า ตะไคร้ ใบกระเพรา ฯลฯ แต่ผิดคาดครับ ร้านนี้เขาจะเอาปลากะพงเฉพาะส่วนเนื้อไปชับแป้งทอด แล้วเอามาโปะไว้บนเครื่องสมุนไพรสดต่างๆ ที่เอาไปยำเรียบร้อย หน้าตาดูดีมากจานนี้ 

คาราเมรี่ หรือปลาหมึกชุบแป้งทอด เป็นปลาหมึกสดที่เอาไปชุบเกร็ดแป้งขนมปังแล้วทอดกรอบนอกนุ่มใน เสิร์ฟพร้อมกับซอสมะเขือเทศสดที่นำเข้าจากเนเธอแลนด์เลยนะ